次溫伯用林公正劉慶充倡和韻
作者：范成大
朝代：宋

paragraphs: 前山後山梅子雨，屯雲日夜相吞吐。
長林絕壑望不到，時有樵歸說逢虎。
奔溪朝來忽怒漲，夾岸柳梢餘尺許。
屋頭未放濃嵐散，苦憶清風汎瓊宇。
客行落此亂山中，但欲尋人訴羈旅。
比鄰邂逅得清士，眉宇津津佳笑語。
杯行起舞出新句，我氣已衰聊復鼓。
明年與君杭太湖，扁舟踏浪不踏土。
沉沉玉柱閟仙扃，矯矯虹梁浮水府。
目力無窮天不盡，却笑向來誰縛汝。